Rondloperleeu glo nie bedreiging vir dorpArgieffoto. Foto: SANParks Die rondloperleeu wat die afgelope tien dae op vrye voet in die omgewing van Beaufort-Wes in die Wes-Kaap is, hou glo geen bedreiging vir inwoners in nie. Nico van der Walt, bestuurder van die Karoo Nasionale Park, het gesê dié leeu is sowat 12 km noordoos van die Karoo Nasionale Park vanwaar hy ontsnap het, gewaar. Beaufort-Wes is aan die teenoorgestelde kant van die park geleë. Van der Walt doen gevolglik ŉ beroep op die eienaars van plase aangrensend aan die noordoostelike deel van die park om op die uitkyk te wees vir enige spore. Dit volg nadat die spoorsnyers die leeu se spoor oor die naweek op rotsagtige terrein verloor het. Van der Walt het plaasinwoners van die omgewing versoek om nie die leeu te nader indien hulle die dier gewaar nie, maar om beamptes van die park of die polisie daarvan in kennis te stel. Enige inligting rakende die leeu se bewegings kan by Van der Walt by 023 415 2828 of 082 801 2109 aangemeld word.